Nu er den sidste af de to røvere, der stak af fra politiet, fanget.

Tilbage i oktober skulle to mænd for retten. De var begge tiltalt for at have røvet Klitgaard Ure i Aalborg. Men inden de nåede at blive stillet for en dommer, lykkedes det dem at stikke af gennem et toiletvindue i byretten. Nu er den anden og sidste røver blevet fanget igen. - Klokken 08.24 i morges kunne vi anholde den sidste røver i en lejlighed i Aalborg. Det skete efter intense undersøgelser, siger vagtchef ved Nordjyllands Politi Per Jørgensen. Der tale om en 38-årig mand med svensk statsborgerskab. Han har siden flugten været eftersøgt via af Interpol. Tidligere lykkedes det for politiet at fange den ene røver, en 24-årig mand, i Sverige. - Selvom det er på en uheldig baggrund, så er det trods alt glædeligt, at han endelig er bag lås og slå, siger vagtchefen. Uden at være til stede i retten blev de to idømt to års fængsel for røveriet. Senere i dag skal den 38-årige Samir Loudiyi fremstilles i grundlovsforhør med henblik på at blive dømt til at afsone de to års fængsel.